Öröm útja 13 állomás
A föltámadt Jézus a mennybe megy

P.: Föltámadott az Úr a sírból. Alleluja!
N.: Ki értünk a keresztfán függött. Alleluja!

Ezután kivitte őket Betániáig. Felemelte a kezét, és megáldotta őket. Miközben az áldást adta, eltávolodott tőlük, és felvitetett a mennybe.
Ekkor leborulva imádták, majd nagy örömmel visszatértek Jeruzsálembe. Mindig a Templomban voltak, és áldották Istent. (Lk 24, 50-53)

A szemük láttára fölemeltetett, és felhő takarta el őt a szemük elől. Amint távozása közben döbbenten néztek az ég felé, íme, két férfi állt meg mellettük fehér ruhában, és ezt mondták:
„Galileai férfiak, miért álltok itt az ég felé nézve? Ez a Jézus, aki fölvitetett tőletek a mennybe, úgy jön el, ahogy láttátok őt a mennybe fölmenni.” (Apcsel 1, 9-11)

Kolozsvári Tamás: Mennybemenetel – oltárkép részlete, Garamszentbenedek, 1427

A mennybemenetel ábrázolások több hagyományos változata is ismert:
1. egy angyal viszi fel a mandorlában ülő Krisztust, 
2. maga Krisztus emelkedik a mennybe, az Atya felhőből kinyúló keze segítheti, vagy Krisztus felhőkön emelkedik a magasba.
[bookmark: top]3. Ez a bemutatott ábrázolás is gyakori a német-osztrák-magyar vidéken.
“Viri Galilaei, quid statis aspicientes in caelum? Hic Iesus, qui assumptus est a vobis in caelum, sic veniet quemadmodum vidistis eum euntem in caelum” (Apcsel 1, 11).
Az apostolokat az Apostolok cselekedetei szövegének megfelelően mutatja be Kolozsvári Tamás a képén. Körbeállva, a Szűzanyát előtérbe helyezve az apostolok szinte nyakukat szegve tekintenek fölfelé, ahová Jézus előre ment. A hegytetőn, a földön, lába nyoma, az égbe emelkedve, még eltűnő lába látható a lombok, vagy felhők között. Az angyal a középkorban szokásos módon mondatszalaggal tudósít az eseményekről.

Kolozsvári Tamás (Thomas de Coloswar) az 1420-as években Budán készíthette a ma az Esztergomi Keresztény Múzeumban található Kálvária oltárt. Ennek nyitott állapotában a jobb szárny felső jelenete a mennybemenetel jelenete! (Többet róla: 1. állomás)

Hallgassuk meg Palestrina motettáját: Viri Galilaei….
https://www.youtube.com/watch?v=X-qWPOjzGYU

